《独石行》
明代·张佳胤

独石城南一片石，突兀霜空削如壁。
古松屈铁盘云根，紫翠千如莽相射。
陆海俄翻滟滪堆，流沙直接昆仑脉。
奇标眼底不常见，谁其置之巨灵迹。
初拟吾家博望机，驱来未信祖龙策。
憾慨长歌《出塞》篇，抚膺对此怀今昔。
犹忆风尘己巳年，六飞曾狩犬羊天。
于时此石岂无恙，苍苔翠壁俱腥膻。
猗欤我皇神且武，岁岁称臣左右贤。
属者问罪五单于，遂令气色回山川。
居胥姑衍杳何许，勒将此石卑燕然。
自古御戎不足齿，赫赫威灵有明始。
十年稽颡方未央，从兹何得言骄子。
不佞惭称锁钥臣，尔也砥柱长如此。
万古岩岩北蔽胡，石乎石乎吾与尔。

作者简介：张佳胤（1526年8月12日—1588年8月7日），避雍正帝讳，又作佳印、佳允，字肖甫、肖夫，初号泸山，号崌崃山人（一作居来山人），重庆府铜梁县（今重庆市铜梁区）人。明代大臣、文学家，世宗嘉靖二十九年（1550年）进士，官至兵部尚书，授太子太保衔。万历十六年（1588年）病逝，年六十二，追赠少保。天启初年，追谥襄宪。张佳胤工诗文，为明文坛“嘉靖后五子”之一，著有《崌崃集》。